Vaikka kyseessä ei olekaan huomattava muutos, liitteeseen I-A tehtävää lisäystä C pidetään välttämättömänä, jotta sopimuksen täytäntöönpano olisi mahdollisimman selkeää. Liitteiden I-C ja I-D vientitullien uudelleen laskemista edellytetään sopimuksessa, ja se on olennaista suhteellisen etuoikeuden (saman suhteen) säilyttämiseksi muuttumattomana suhteessa kullakin kaudella sovellettaviin WTO:n puitteissa sovittuihin vientitulleihin.

Kauppaan liittyviä kysymyksiä käsittelevä assosiaatiokomitea on sopimuksen 465 artiklan 4 kohdalla perustettu elin, joka käyttää sopimuksen 465 artiklan 3 kohdan mukaisesti päätösvaltaa sopimuksessa määrätyissä tapauksissa ja aloilla, joilla assosiaationeuvosto on siirtänyt sille toimivallan. Nämä päätökset sitovat osapuolia, joiden on toteutettava tarvittavat toimenpiteet päätösten täytäntöön panemiseksi.

Assosiaationeuvosto on sopimuksella perustettu elin, joka kokoontuu säännöllisesti vähintään kerran vuodessa ministeritasolla poliittiseen ja toimintapoliittiseen vuoropuheluun. Se seuraa ja valvoo sopimuksen soveltamista ja täytäntöönpanoa sekä tarkastelee määräajoin sopimuksen toimivuutta suhteessa sen tavoitteisiin. Se koostuu Euroopan unionin neuvoston ja Euroopan komission edustajista sekä Ukrainan hallituksen edustajista. Assosiaationeuvosto käyttää päätösvaltaa sopimuksen soveltamisalalla ja siinä määrätyissä tapauksissa. Päätökset sitovat osapuolia, joiden on toteutettava kaikki päätösten täytäntöön panemiseksi tarvittavat toimenpiteet, mukaan lukien tarvittaessa sopimuksella perustetuissa erityiselimissä toteutettavat toimet. Se tekee päätöksensä ja antaa suosituksensa osapuolten yhteisestä sopimuksesta sen jälkeen, kun kumpikin on saattanut päätökseen omat menettelynsä.

Suunnitellut säädökset sitovat sopimuksen osapuolia sopimuksen 465 artiklan 3 kohdan mukaisesti. Kyseisessä kohdassa määrätään seuraavaa: ”Assosiaatiokomitealla on valtuudet tehdä päätöksiä tässä sopimuksessa määrätyissä asioissa ja aloilla, joilla assosiaationeuvosto on siirtänyt sille toimivallan. Nämä päätökset sitovat osapuolia, joiden on toteutettava päätösten täytäntöön panemiseksi tarvittavat toimenpiteet. Assosiaatiokomitea tekee päätöksensä osapuolten yhteisellä sopimuksella.”

3.Unionin puolesta otettava kanta

Liitteenä olevassa ehdotuksessa neuvoston päätökseksi vahvistetaan unionin kanta assosiaationeuvoston päätökseen liitteen I-A muuttamisesta ja kauppaan liittyviä kysymyksiä käsittelevän assosiaatiokomitean päätökseen liitteissä I-C ja I-D vahvistetun vientitullien poistoluettelon uudelleenlaskemisesta. Ehdotuksessa esitetään myös korjaavaa muutosta liitteeseen I-C. Ehdotettavalla säädöksellä pannaan edellä mainitun assosiaatiosopimuksen määräysten perusteella täytäntöön unionin yhteinen kauppapolitiikka Ukrainan suhteen. Yksi assosiaatiosopimuksen tavoitteista on luoda edellytykset talous- ja kauppasuhteiden tehostamiselle niin, että Ukraina voi asteittain yhdentyä EU:n sisämarkkinoihin. Tämä ehdotus on johdonmukainen unionin muun ulkosuhteita koskevan politiikan, erityisesti Euroopan naapuruuspolitiikan ja Ukrainaan liittyvän kehitysyhteistyöpolitiikan, kanssa ja täydentää sitä. Unionin ja Ukrainan väliseen assosiaatiosopimukseen ei sovelleta REFIT-ohjelman menettelyjä, siitä ei aiheudu kustannuksia unionin pk-yrityksille eikä se aiheuta ongelmia digitaalisen ympäristön näkökulmasta.

4.Oikeusperusta

4.1.Menettelyllinen oikeusperusta

4.1.1.Periaatteet

Euroopan unionin toiminnasta tehdyn sopimuksen (SEUT-sopimus) 218 artiklan 9 kohdan mukaan ”neuvosto tekee komission (...) ehdotuksesta päätöksen (...) sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa’”.

4.1.2.Soveltaminen tässä asiassa

Sopimuksen 465 artiklan 4 kohdan mukaan assosiaatiokomitean on kokoonnuttava kauppaan liittyvässä kokoonpanossa keskustelemaan kaikista sopimuksen IV osaston kauppaan ja kaupan liitännäistoimenpiteisiin liittyvistä kysymyksistä.

Sopimuksen 463 artiklan 3 kohdassa määrätään, että assosiaationeuvostolla on valtuudet päivittää tai muuttaa sopimuksen liitteitä. Sopimuksen 465 artiklan 2 kohdan perusteella assosiaationeuvosto voi siirtää toimivaltaansa kauppaan liittyviä kysymyksiä käsittelevälle assosiaatiokomitealle, myös valtuudet tehdä sitovia päätöksiä. Assosiaationeuvosto siirsi kauppaan liittyviä kysymyksiä käsittelevälle assosiaatiokomitealle toimivallan päivittää tai muuttaa tiettyjä kauppaan liittyviä liitteitä 15. joulukuuta 2014 antamallaan päätöksellä N:o 3/2014.

Säädökset, jotka kauppaan liittyviä kysymyksiä käsittelevän assosiaatiokomitean on määrä antaa, ovat säädöksiä, joilla on oikeusvaikutuksia. Suunnitellut säädökset sitovat osapuolia kansainvälisen oikeuden nojalla sopimuksen 465 artiklan 3 kohdan mukaisesti. Suunnitelluilla säädöksillä ei täydennetä eikä muuteta sopimuksen institutionaalisia rakenteita. Näin ollen EU:n ja Ukrainan kauppaan liittyviä kysymyksiä käsittelevässä assosiaatiokomiteassa otettavat unionin kannat on esitettävä SEUT-sopimuksen 218 artiklan 9 kohdan mukaisesti.

Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

4.2.Aineellinen oikeusperusta

4.2.1.Periaatteet

SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

4.2.2.Soveltaminen käsillä olevassa asiassa